text: Esbjerg Rock Festival er konkurs
  25 september 2018 kl. 14.54
  Efter 28 år er det slut med Esbjerg Rock Festival.
  Esbjerg Rock Festival er gået konkurs. Foreningen har regninger for en halv mio. kr., som den ikke kan betale. For Første gang i 28 år står byen nu uden rockfestival.
  - Det er ærgerligt. Sidste sommer havde vi den bedste festival nogensinde. Alt klappede, men vi solgte for få billetter, siger formand for foreningen Esbjerg Rock Festival, Carsten Agerbæk, til TV SYD.
  Sidste sommer fik Esbjerg Rock Festival konkurrence fra en anden festival, Hede Rytmer.
  - Havde vi bare solgt 500 billetter mere sidste sommer, så havde vi klaret den, men sådan er den altså ikke, siger Carsten Agerbæk.
  Nye tider 
  Esbjerg Kommune har afvist at hjælpe foreningen med nye penge.
  Det er nye tider i FestivalDanmark. Engang var der måske tyve festivaler. I dag er der måske 200.
  - Det er alt for mange, siger Carsten Agerbæk.
  De største navne, der gennem årene har spillet på Esbjerg Rock Festival er Deep Purple, Meat Loaf og Fleetwood Mac. Det band, der har spillet flest gange på festivalen, er Esbjergbandet Hit med 80'erne.
  Det har ikke været muligt at træffe formand for fonden bag Esbjerg Rock Festival, advokat Holger Refslund.
  